วิริยะเจอหนักรับเละ5พันคันจมน้ำจ่ายอ่วม
วิริยะประกันภัยเผยรถลูกค้าถูกน้ำท่วม 5,000 คัน คาดความเสียหาย 700 ล้านบาท
6 ธ.ค. 2554

วิริยะประกันภัยเผยรถลูกค้าถูกน้ำท่วม 5,000 คัน คาดความเสียหาย 700 ล้านบาท
นายพันธ์เทพ ชัยปริญญา ผู้ช่วยผู้จัดการฝ่ายสินไหมทดแทน บริษัท วิริยะประกันภัย เปิดเผยว่า รถลูกค้าของบริษัทได้รับความเสียหายจากน้ำท่วมครั้งนี้ประมาณ 5,000 คัน โดยคาดว่าจะเป็นการจ่ายความเสียหาย 100% ประมาณ 2,000 คัน เฉลี่ยความเสียหาย 2 แสนบาทต่อคัน เป็นเงินประมาณ 400 ล้านบาท
ทั้งนี้ คาดว่าความเสียหายทั้งหมดจะมีประมาณ 600-700 ล้านบาท โดยมีการซื้อประกันภัยต่อไว้ในส่วนที่เกิน 100 ล้านบาท ทำให้บริษัทไม่ได้รับผลกระทบมากนักจากการต้องจ่ายค่าสินไหมทดแทนในครั้งนี้
สำหรับประกันภัยทรัพย์สิน ที่ได้ร่วมรับประกันภัยกับบริษัทอื่นๆ และรับประกันภัยต่อจากบริษัท ไทยรับประกันภัยต่อ หรือไทยรี ได้รับความเสียหาย 200-300 ล้านบาท
แหล่งข่าวจากบริษัท ประกันคุ้มภัย เปิดเผยว่า คาดว่ารถลูกค้าบริษัทจะได้รับความเสียหายประมาณ 5% ของจำนวนรถที่มีประกันชั้น 1 ที่เสียหายทั้งระบบ 2 หมื่นคัน
แหล่งข่าวจากบริษัท ทิพยประกันภัย กล่าวว่า การจ่ายค่าสินไหมรถน้ำท่วมทางบริษัทประกัน ภัยไม่ได้เสียหายทั้ง 100% เพราะจะมีรายได้จากการขายซากรถเข้ามาบางส่วน ซึ่งทางโรงงานจะมีการนำซากรถไปหลอมเป็นเหล็กต่อ